***ข่าวประชาสัมพันธ์***

**นิคม RIL ในเอสซีจี เคมิคอลส์ คว้า Eco-World Class แห่งแรกในไทย ต่อเนื่อง 3 ปีซ้อน**

**ชูโมเดลการพัฒนาอุตสาหกรรมควบคู่กับการดูแลชุมชนและสิ่งแวดล้อม**

**กรุงเทพฯ - 4 ตุลาคม 2564 :** บริษัท อาร์ไอแอล 1996 จำกัด ในเอสซีจี เคมิคอลส์ ได้รับการรับรองเป็นนิคมอุตสาหกรรมเชิงนิเวศระดับ Eco-World Class ซึ่งเป็นรางวัลระดับสูงสุด จากการนิคมอุตสาหกรรมแห่งประเทศไทย (กนอ.) โดยได้รับการรับรองต่อเนื่อง 3 ปีซ้อนเป็นแห่งแรกในประเทศไทย สะท้อนความมุ่งมั่นในการยกระดับมาตรฐานการจัดการและเป็นต้นแบบนิคมอุตสาหกรรมเชิงนิเวศที่ใส่ใจด้านการพัฒนาคุณภาพชีวิต การดูแลชุมชน และสิ่งแวดล้อม ตามแนวทางการพัฒนาอย่างยั่งยืน และ ESG หรือ สิ่งแวดล้อม (Environmental) สังคม (Social) และบรรษัทภิบาล (Governance) โดยมีนายบุญเอื้อม น้อยเอม กรรมการผู้จัดการ บริษัทอาร์ไอแอล 1996 จำกัดในเอสซีจี เคมิคอลส์ และนายอนุชิต สวัสดิ์ ผู้อำนวยการสำนักงานนิคมอุตสาหกรรมร่วมดำเนินงานกลุ่มมาบตาพุด เป็นตัวแทนรับมอบใบประกาศเกียรติคุณ จากนายวีริศ อัมระปาล ผู้ว่าการการนิคมอุตสาหกรรมแห่งประเทศไทย (กนอ.) ในงาน “ECO Innovation Forum 2021” ซึ่งจัดขึ้นในรูปแบบออนไลน์

**นายบุญเอื้อม น้อยเอม กรรมการผู้จัดการ บริษัท อาร์ไอแอล 1996 จำกัดในเอสซีจี เคมิคอลส์** กล่าวว่า “ด้วยแนวคิดการพัฒนาอุตสาหกรรมอย่างยั่งยืน เอสซีจี เคมิคอลส์ จึงร่วมมือกับภาครัฐ ภาคอุตสาหกรรม และชุมชนผลักดันให้เกิดเมืองอุตสาหกรรมเชิงนิเวศในจังหวัดระยอง โดยนิคมอุตสาหกรรมอาร์ไอแอล ได้ขับเคลื่อนให้โรงงานทั้งหมดภายในนิคมฯ เป็นโรงงานเชิงนิเวศ หรือ Eco Factory และด้วยการบริหารจัดการนิคมอุตสาหกรรมโดยนำแนวคิดการพัฒนาอย่างยั่งยืน และ ESG เป็นกรอบการดำเนินงาน รวมทั้งการยกระดับมาตรฐานการจัดการด้านต่าง ๆ อย่างต่อเนื่อง เช่น มาตรฐานการจัดการความปลอดภัยในกระบวนการผลิต (Process Safety Management; PSM) มาตรฐานอุตสาหกรรมสีเขียวระดับสูงสุด (Green Industry Level 5) รวมทั้งมาตรฐานโรงงานเชิงนิเวศ (Eco Factory) เป็นต้น จึงทำให้นิคมอุตสาหกรรมอาร์ไอแอลได้รับการรับรองจาก กนอ. ให้เป็นนิคมอุตสาหกรรมเชิงนิเวศระดับ Eco-World Class ซึ่งเป็นระดับสูงสุดแห่งแรกในประเทศไทย ต่อเนื่องถึง 3 ปีซ้อน ตั้งแต่ปี 2562 จนถึงปัจจุบัน นับเป็นต้นแบบนิคมอุตสาหกรรมเชิงนิเวศที่ใส่ใจเรื่องการพัฒนาคุณภาพชีวิต การดูแลชุมชนและสิ่งแวดล้อม เพื่อให้อุตสาหกรรมและชุมชนสามารถอยู่ร่วมกันได้อย่างยั่งยืน”

สำหรับโครงการหลักที่ทำให้นิคมอุตสาหกรรมอาร์ไอแอล ได้รับการรับรองเป็น Eco-World Class ในปีนี้ ได้แก่ **โครงการด้าน Symbiosis หรือการแลกเปลี่ยนก๊าซเชื้อเพลิงและรีไซเคิลก๊าซเหลือทิ้งระหว่างโรงงานภายในนิคมฯ** ทำให้ลดการกำจัดของเสียและเปลี่ยนเป็นมูลค่าเพิ่มได้ในเชิงพาณิชย์ที่เป็นต้นแบบของประเทศ **โครงการด้าน Circular Economy หรือเศรษฐกิจหมุนเวียน** ด้วยการนำถ่านกัมมันต์ (Activated Carbon) ไปฟื้นฟูเพื่อกลับมาใช้ใหม่ ลดปริมาณของเสียที่ต้องกำจัดลงได้กว่า 90 ตัน ภายใน 2 ปีที่ผ่านมา และ**โครงการด้าน Eco Community ณ ชุมชนเนินพยอม** **ในเขตเทศบาลเมืองมาบตาพุด จ.ระยอง โดยการส่งเสริมให้มีโครงสร้างพื้นฐาน การจัดกิจกรรม และการรวมกลุ่มชุมชนเพื่อยกระดับคุณภาพชีวิต** รวมทั้งประเด็นด้านเศรษฐกิจท้องถิ่น ได้แก่ **โครงการส่งเสริมวิสาหกิจชุมชนทั้งด้านการผลิต การตลาด และการขาย** ประเด็นสิ่งแวดล้อมได้แก่ **โครงการแยกขยะและสร้างมูลค่า** และประเด็นความปลอดภัยในชุมชน ได้แก่ **โครงการ The Lifesaver ผู้พิทักษ์ชีวิต** เป็นต้น

นอกจากนี้ ภายในงานยังมี 4 โรงงานในเอสซีจี เคมิคอลส์ที่ได้รับรางวัล ได้แก่ **บริษัท ไทยโพลิเอททีลีน จำกัด** **ได้รับรางวัลโรงงานอุตสาหกรรมเชิงนิเวศ (Eco Factory)** **บริษัท ระยองโอเลฟินส์ จำกัด** **ได้รับรางวัลโรงงานอุตสาหกรรม 4.0 ประเภท Smart Energy ระบบการจัดการพลังงานอัจฉริยะ** **และโรงงานอุตสาหกรรมเชิงนิเวศ (Eco Factory)** และ**บริษัท มาบตาพุดโอเลฟินส์ จำกัด** **ได้รับรางวัลโรงงานอุตสาหกรรม 4.0 ประเภท Smart Process กระบวนการผลิตอัจฉริยะ** โดยการนำนวัตกรรมและเทคโนโลยีดิจิทัลมาใช้ในการเพิ่มประสิทธิภาพในกระบวนการผลิตและการจัดการพลังงาน ซึ่งในปีนี้มีเพียง 5 โรงงานที่ได้รับรางวัลอุตสาหกรรม 4.0 จึงนับเป็นเครื่องยืนยันให้เห็นถึงความมุ่งมั่นและการร่วมกันส่งเสริมให้ทุกภาคส่วนได้ก้าวสู่การพัฒนาอุตสาหกรรมที่ยั่งยืน บนพื้นฐานความสมดุลทางเศรษฐกิจ สังคม และสิ่งแวดล้อม ตลอดจนสร้างความเจริญไปสู่เศรษฐกิจของไทย

การรับรองนิคมอุตสาหกรรมเชิงนิเวศจากการนิคมอุตสาหกรรมแห่งประเทศไทย (กนอ.) ประกอบด้วย 3 ระดับ ได้แก่ ระดับที่ 1 Eco-Champion ระดับที่ 2 Eco-Excellence และระดับที่ 3 Eco-World Class (ระดับสูงสุด) และโรงงานสนับสนุนข้อมูลการดำเนินงานพัฒนาเมืองอุตสาหกรรมเชิงนิเวศ รวมทั้งการรับรองจากสภาอุตสาหกรรมแห่งประเทศไทย ประกอบด้วย โรงงานเชิงนิเวศ (Eco Factory) และโรงงานอุตสาหกรรม 4.0 ตามลำดับ

***ผู้สนใจสามารถติดตามข่าวสารอื่นๆ ของเอสซีจีได้ที่ <https://scgnewschannel.com> / Facebook: scgnewschannel / Twitter: @scgnewschannel หรือ Line@: @scgnewschannel***

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

เกี่ยวกับ นิคมอุตสาหกรรมอาร์ไอแอล

นิคมอุตสาหกรรมอาร์ไอแอล ในเอสซีจี เคมิคอลส์ เริ่มพัฒนาที่ดินเป็นนิคมอุตสาหกรรมเมื่อปี พ.ศ. 2547 บนพื้นที่กว่า 1,700 ไร่ ในตำบลมาบตาพุด จ.ระยอง ซึ่งที่ผ่านมา ได้นำมาตรฐานการเป็นนิคมอุตสาหกรรมเชิงนิเวศ (Eco Industrial Estate) 5 มิติ ได้แก่ มิติกายภาพ มิติเศรษฐกิจ มิติสิ่งแวดล้อม มิติสังคม และมิติบริหารจัดการ มาใช้บริหารจัดการภายในนิคมฯ และชุมชนโดยรอบ นำไปสู่การเป็นต้นแบบนิคมอุตสาหกรรมเชิงนิเวศ ทั้งการสร้างความเชื่อมโยงระหว่างอุตสาหกรรมและชุมชนในรูปแบบช่วยเหลือเกื้อกูลกันและกัน และมีการดูแลด้านสังคม เศรษฐกิจ และสิ่งแวดล้อม เพื่อให้อยู่ร่วมกันได้อย่างยั่งยืน จึงได้รับการรับรองเป็นนิคมอุตสาหกรรมเชิงนิเวศระดับ Eco-Champion ด้วยคะแนนสูงสุดติดต่อกัน 3 ปี (2557-2559) กระทั้งในปี 2560 นิคมฯ อาร์ไอแอล ได้ผ่านการตรวจประเมินเป็น Eco- Excellence แห่งแรกของประเทศไทย และสามารถก้าวสู่ระดับ Eco-World Class ซึ่งเป็นระดับสูงสุดได้ในปี 2562 เป็นแห่งแรกในประเทศไทยอีกเช่นกัน รวมทั้งยังสามารถรักษาระดับการบริหารจัดการตามมาตรฐาน Eco-World Class ต่อเนื่องจนถึงปัจจุบัน ต่อเนื่องเป็นปีที่ 3 และยังคงมุ่งมั่นในการรักษาระบบ ตลอดจนการต่อยอดเทคโนโลยีและนวัตกรรมต่าง ๆ มาประยุกต์ให้เกิดประโยชน์สูงสุด โดยมีเป้าหมายสำคัญนั่นคือการอยู่ร่วมกันได้อย่างยั่งยืน